Yosef Kɛ Maria A Ngɔ Bimwɔyo Yesu Kɛ Ya Sɔlemi We ɔ | Yesu Si Himi Ngɛ Zugba a Nɔ\nKANE NGƐ Alur Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik English Estonian Ewe Fijian Fon French Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Javanese Jula Kabiye Kazakh Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisonge Kongo Korean Lingala Lomwe Luganda Luo Luvale Macedonian Macua Malagasy Malay Maltese Mauritian Creole Maya Moore Myanmar Ndau Nigeria Pidgin Norwegian Oromo Ossetian Otetela Pangasinan Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spania Sranantongo Swahili Swahili (Congo) Swedish Tagalog Tahitian Tajiki Tamil Tatar Thai Tigrinya Tok Pisin Tshiluba Tshwa Turkish Turkmen Tuvaluan Twi Tzotzil Ukrainian Umbundu Uruund Uzbek Vietnamese Wallisian Waray-Waray\nBi Nɛ A Wo E He Si ɔ\nA PO YESU, NƐ PEE SE Ɔ, A KƐ LƐ YA SƆLEMI WE Ɔ\nYosef kɛ Maria a kpale we kɛ yɛ Nazaret, mohu ɔ, a ya nɔ nɛ a hi Betlehem. Benɛ Yesu ye ligbi kpaanyɔ ɔ, a po lɛ kaa bɔ nɛ Mawu Mlaa nɛ e kɛ ha Israel bi ɔmɛ ɔ tsɔɔ ɔ. (3 Mose 12:2, 3) A pɔɔ binyumuhi biɛ womi ngɛ jamɛ a ligbi ɔ nɔ. Yosef kɛ Maria wo a bi ɔ biɛ ke Yesu kaa bɔ nɛ bɔfo Gabriel de mɛ ɔ.\nE kɛ we nɛ Yesu ye ligbi 40. Jije e fɔli kɛ lɛ maa ya jehanɛ ɔ? A kɛ lɛ maa ya sɔlemi we ɔ ngɛ Yerusalem nɛ e kɛ he nɛ a ngɛ ɔ kɛ we ɔ. Mlaa a tsɔɔ kaa ke a fɔ binyumu nɛ e ye ligbi 40 ɔ, e sa nɛ bi nyɛ ɔ nɛ sã bɔ kɛ tsukɔ e he ngɛ sɔlemi we ɔ.​—3 Mose 12:4-8.\nMaria ya pee jã. E ngɔ lahuɛhi enyɔ kɛ sã bɔ ɔ. Enɛ ɔ tsɔɔ wɔ si himi mi nɛ Yosef kɛ Maria a ngɛ. Mlaa a tsɔɔ kaa e sa nɛ a ngɔ jijɔ bi kɛ lahuɛ kɛ sã afɔle ɔ. Se ke bi nyɛ ɔ be nyɛe ma ha jijɔ kɛ lahuɛ ɔ, e ma nyɛ maa ngɔ lahuɛ loo beleku lahuɛ enyɔ kɛ ba. Lɔ ɔ ji nɔ́ nɛ Maria nyɛ nɛ e kɛ ya.\n‘BE BA SU NƐ A MAA TSUKƆ A HE’\nKe Israel yo ko fɔ ɔ, a buu lɛ kaa e he tsɔ we kɛ ya siɔ be ko. Ke be nɛ e he tsɔ we ɔ ba nyagbe ɔ, e biɔ nɛ e ya sɔlemi we ɔ, nɛ a sã bɔ kɛ tsukɔ e he. Enɛ ɔ haa nɛ Israel bi ɔmɛ kaiɔ kaa a fɔ mɛ ngɛ yayami mi, nɛ a yi mluku. Yosef kɛ Maria a bi ɔ lɛɛ e ye mluku nɛ e ngɛ klɔuklɔu. (Luka 1:35) Se kɛ̃ ɔ, ‘a ngɔ lɛ kɛ ya’ sɔlemi we ɔ konɛ a ya “tsukɔ a he” kaa bɔ nɛ Mose Mlaa a tsɔɔ ɔ.​​—Luka 2:22.\nNɔmoyo ko ba Yosef kɛ Maria a ngɔ ngɛ sɔlemi we ɔ. A tsɛɛ lɛ ke Simeon. Yehowa Mawu je kɛ tsɔɔ lɛ kaa e maa na Mesia a nɛ a wo e he si ɔ loko e ma gbo. Jamɛ a ligbi ɔ, mumi ɔ ngɔ Simeon kɛ ba sɔlemi we ɔ, nɛ e ba na Yosef kɛ Maria kɛ a bi ɔ. Simeon wo jokuɛyo ɔ.\nBenɛ Simeon wo Yesu ngɛ e kɔni bɔkɔ mi ɔ, e na Mawu si ke: ‘Mawu Ope, jehanɛ lɛɛ o ye o siwo ɔ nɔ; lɔ ɔ he ɔ, ha nɛ imi, o tsɔlɔ ɔ ma gbo ngɛ tue mi jɔmi mi. Ejakaa kpɔlɔ ɔ nɛ o wo si ke o ma ha je ɔ, i na lɛ kɛ imi nitsɛ ye hɛngmɛ paa. Lɛ ji la nɛ maa tsɔɔ ma je li ɔmɛ blɔ kɛ ba o ngɔ; nɛ e maa wo o ma Israel hɛ mi nyami.’​​—Luka 2:29-32.\nBenɛ Yosef kɛ Maria a nu nɔ́ nɛ e de ɔ, a nya kpɛ a he. Simeon jɔɔ mɛ, nɛ e de Maria kaa a hla e bi ɔ “kɛ ha nihi babauu a hɛ mi kpatami, kɛ nihi babauu hu a yi wami hemi ngɛ Israel,” nɛ e maa ye kɔmɔ wawɛɛ kaa nɔ́ nɛ ha gbɔ e mi mi.​​—Luka 2:34.\nJamɛ a ligbi ɔ, nɔ kpa ko hu ba sɔlemi we ɔ. A tsɛɛ lɛ ke Ana. E ji gbalɔyo yomoyo nɛ e ye jeha 84. E nane pui ngɛ sɔlemi we ɔ gblee. Benɛ e su Yosef kɛ Maria kɛ a bi ɔ he ɔ, e bɔni Mawu yi jemi, nɛ e tu bimwɔyo ɔ he munyu kɛ tsɔɔ nihi tsuo nɛ a ngɛ lejɛ ɔ.\nMoo hyɛ bɔ nɛ Yosef kɛ Maria a bua maa jɔ ha! Atsinyɛ jemi ko be he kaa enɛ ɔ tsuo ma nɔ mi kɛ ha mɛ kaa a bi ɔ ji Nɔ Nɛ Mawu Wo E He Si ɔ niinɛ.\nKe a fɔ binyumu ngɛ Israel ɔ, mɛni be nɛ a woɔ lɛ biɛ?\nKe yo ko fɔ binyumu nɛ jokuɛ ɔ ye ligbi 40 ɔ, mɛni nɛ e sa nɛ bi nyɛ ɔ nɛ pee, nɛ mɛni nɛ níhi nɛ Maria kɛ ya sã bɔ ɔ tsɔɔ wɔ ngɛ a si fɔfɔɛ he?\nBenɛ a kɛ Yesu ya sɔlemi we ɔ, mɛnɔmɛ nɛ a yɔse nɔ nɛ e ji, nɛ mɛni a de?